EL
23.5.2022
Επίσημη Εφημερίδα της Ευρωπαϊκής Ένωσης
C 207/25
Απόφαση του Γενικού Δικαστηρίου της 30ής Μαρτίου 2022 — Air Canada κατά Επιτροπής (Υπόθεση T-326/17) (1) [Ανταγωνισμός – Συμπράξεις – Αγορά αεροπορικών μεταφορών φορτίου – Απόφαση με την οποία διαπιστώνεται παράβαση του άρθρου 101 ΣΛΕΕ, του άρθρου 53 της Συμφωνίας για τον ΕΟΧ και του άρθρου 8 της Συμφωνίας μεταξύ της Κοινότητας και της Ελβετίας σχετικά με τις αεροπορικές μεταφορές – Συντονισμός στοιχείων τιμολόγησης των υπηρεσιών αεροπορικών μεταφορών φορτίου (επίναυλος καυσίμων, επίναυλος ασφαλείας, καταβολή προμήθειας επί των επιναύλων) – Ανταλλαγή πληροφοριών – Εδαφική αρμοδιότητα της Επιτροπής – Δικαιώματα άμυνας – Έλλειψη νέας ανακοίνωσης αιτιάσεων – Ενιαία και διαρκής παράβαση – Ανάκληση της αίτησης επιείκειας – Πλήρης δικαιοδοσία] (2022/C 207/33) Γλώσσα διαδικασίας: η αγγλική Διάδικοι Προσφεύγουσα: Air Canada (Saint-Laurent, Κεμπέκ, Καναδάς) (εκπρόσωποι: T. Soames, I. Z. Προδρόμου-Σταμούδη, δικηγόροι, και J. Joshua, barrister) Καθής: Ευρωπαϊκή Επιτροπή (εκπρόσωποι: A. Dawes και H. Leupold, επικουρούμενοι από τον G. Peretz, QC)
Αντικείμενο Προσφυγή βάσει του άρθρου 263 ΣΛΕΕ με αίτημα την ακύρωση της απόφασης C(2017) 1742 final της Επιτροπής, της 17ης Μαρτίου 2017, σχετικά με διαδικασία εφαρμογής του άρθρου 101 ΣΛΕΕ, του άρθρου 53 της Συμφωνίας ΕΟΧ και του άρθρου 8 της συμφωνίας αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας (Υπόθεση AT 39258 — Αερομεταφορές εμπορευμάτων), κατά το μέρος που αφορά την προσφεύγουσα και, επικουρικώς, την κατάργηση ή τη μείωση του προστίμου που της επιβλήθηκε.
Διατακτικό Το Γενικό Δικαστήριο αποφασίζει: 1) Ακυρώνει το άρθρο1, παράγραφος 1, στοιχείο α', παράγραφος 2, στοιχείο α', παράγραφος 3, στοιχείο α', και παράγραφος 4, στοιχείο α', της απόφασης C(2017) 1742 final της Επιτροπής, της 17ης Μαρτίου 2017, σχετικά με διαδικασία εφαρμογής του άρθρου 101 ΣΛΕΕ, του άρθρου 53 της Συμφωνίας ΕΟΧ και του άρθρου 8 της συμφωνίας αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας (Υπόθεση AT 39258 — Αερομεταφορές εμπορευμάτων), κατά το μέρος που κρίθηκε ότι η Air Canada συμμετείχε στο σκέλος της ενιαίας και διαρκούς παράβασης το οποίο αφορούσε την άρνηση καταβολής προμηθειών επί των επιναύλων.
2) Το ποσό του προστίμου που επιβάλλεται στην Air Canada με το άρθρο 3, στοιχείο α', της απόφασης C(2017) 1742 final ορίζεται σε 17 952 000 ευρώ.
3) Απορρίπτει την προσφυγή κατά τα λοιπά.
4) Η Ευρωπαϊκή Επιτροπή φέρει τα δικαστικά έξοδά της καθώς και το ένα τρίτο των δικαστικών εξόδων της Air Canada.
5) Η Air Canada φέρει τα δύο τρίτα των δικαστικών εξόδων της.
(1)
EE C 239 της 24.7.2017.